
REPUBLIKA HRVATSKA

VARAŽDINSKA ŽUPANIJA

        GRAD IVANEC 
Upravni odjel za poslove gradonačelnika
KLASA: 008-01/16-01/23
URBROJ: 2186/012-01/24-16-1
U Ivancu, 16. lipnja 2016.

PREDMET: Priopćenje s 25. sjednice Gradskog vijeća Ivanec održane 15. lipnja 2016.

                      Gradsko vijeće Ivanca na svojoj je 25. sjednici održanoj u srijedu, 15. lipnja, jednoglasno usvojilo izmijenjene i dopunjene gradske prostorne planove i to Prostorni plan uređenja grada Ivanca, Urbanistički plan uređenja Ivanca i Detaljni plan uređenja površine sportsko – rekreacijske namjene Jezera. Planove je pojasnio Patrik Filaković iz tvrtke Arheo d.o.o. iz Zagreba, kojoj je posao na izradi izmjena i dopuna svih gradskih prostornih planova povjeren temeljem provedenog natječaja. Četvrti gradski prostorni plan – Detaljni plan uređenja zone užeg centra Ivanca na sjednici nije razmatran, jer se trenutačno nalazi u postupku ponovljene javne rasprave, a vjeruje se da će na donošenje Gradskom vijeću biti dostavljen već na njegovoj prvoj sljedećoj sjednici. 

   P. Filaković naglasio je da je temelj za izmjene i dopune Prostornog plana bilo više od 30 zahtjeva građana vezanih za proširenje ili prenamjenu građevinskih područja, kao i zahtjevi koji proizlaze iz interesa Grada Ivanca. Dio promjena u tom planu vezan je uz potrebu promjene prvobitno predviđene lokacije pročistača otpadnih voda. Tu je lokaciju bilo potrebno izmijeniti zbog uvjeta zaštite prirode propisanih Naturom 2000 te zbog činjenice da se nalazila u poplavnom području rijeke Bednje.
   Što se tiče pitanja Mirka Žimbreka (HSS) oko cijene izrade prostornih planova, pročelnik Stanko Rožman izvijestio je da je za posao na izradi izmjena i dopuna sva četiri gradska prostorna plana s Arheom d.o.o. ugovorena cijena od 109.375 kuna, što se smatra vrlo korektnim iznosom.

    Konstatirajući kako je riječ o Konačnom prijedlogu II. izmjena i dopuna Detaljnog plana uređenja površine sportsko – rekreacijske namjene Jezera, Tibor Surjak (HSS) pitao je kada će u toj zoni Grad Ivanec krenuti s realizacijom planiranih sadržaja (riječ je o zoni u kojoj je predviđena gradnja stadiona s tribinama, ugostiteljsko – hotelskog objekta, manjih igrališta, parkirališta i sl.). Skrećući mu pažnju da konačni prijedlog treba shvatiti u smislu procedure propisane u postupku izrade i donošenja prostornih planova, odnosno, kao konačnu verziju dokumenta koja se iskristalizirala u postupku donošenja plana, Rožman je kazao da samim donošenjem toga plana Grad nije u obvezi krenuti u izgradnju spomenutih objekata.
-Osnovna namjena prostorno-planskih dokumenata jest da se njima planira i čuva prostor za određene djelatnosti i svrhe i oni su prvi korak prema otvaranju određenih prostora investicijama. Temeljem tih dokumenata svaki potencijalni ulagač zna što na određenom prostoru može graditi – pojasnio je pročelnik. 

  Što se tiče gradnje stadiona s tribinama, bazena i drugih sadržaja, M. Batinić je kazao da Grad Ivanec u te projekte zbog ograničenih financijskih sredstava ne može ulaziti sam, niti pak je to trenutačno u prioritetima Grada, ali da će pružiti svu potporu potencijalnom investitoru koji bi se odlučio za pokretanje takve investicije. 
   Gradsko vijeće u nastavku je jednoglasno donijelo odluku o dodjeli javnih priznanja Grada Ivanca koja će se zaslužnim pojedincima, tvrtkama i udrugama dodijeliti na svečanoj sjednici Gradskog vijeća u povodu Dana grada u četvrtak, 23. lipnja.
    S poštovanjem,

pročelnica:

Ljiljana Risek, dipl. polit.

